钦定古今图书集成/明伦汇编/氏族典/第298卷 > 《廖用贤尚友录》 > 姜志礼
## 钦定古今图书集成/明伦汇编/氏族典/第298卷 > 《廖用贤尚友录》 > 姜志礼

按《明外史姜志礼传》：“志礼，字立之，丹阳人。万历十七
年进士。历建昌、衢州推官，入为大理评事，历刑部员
外，出为泉州知府，迁广东副使，并有声。进山东右参
政，分守登莱。福王封国河南，诏赐田二百万亩，跨山
东、湖广境。及既之国，遣中贵徐进督山东赋，势甚张。
志礼抗疏，帝大怒，贬三秩为广西佥事。久之，迁江西”
参议。天启三年由浙江副使入为尚宝少卿，寻进卿
河南，进玉玺，魏忠贤欲志礼疏献之，志礼不可。忠贤
怒，令私人劾其衰老，遂乞休。诏加太常少卿致仕。已
而削夺。崇祯初，复官。志礼性淳朴，多政绩，亦以行谊
称于乡。